መንግስት ለካይዘን ፍልስፍና ተግባራዊነት ከፍተኛ ትኩረት መስጠቱን ጠቅላይ ሚኒስትር ኃይለማሪያም ደሳለኝ ተናገሩ
 የካይዘን ፍልስፍና ከአገሪቱ ፖሊሲና ስትራቴጂ ጋር ባለው ቁርኝነትና ጠቀሜታ መንግስት ለተግባራዊነቱ ከፍተኛ ትኩረት ሰጥቶ እየሰራ መሆኑን ጠቅላይ ሚኒስትር ኃይለማርያም ደሳለኝ ገለጹ።የካይዘን ምክር ቤት የመጀመሪያ ስብሰባውን ከአባላቱና ከኢትዮጵያ ካይዘን ኢንስቲትዩት ጋር ዛሬ በጠቅላይ ሚኒስቴር ጽህፈት ቤት አካሂዷል።ጠቅላይ ሚኒስትር ኃይለማርያም ደሳለኝ በዚህ ወቅት እንዳሉት “የካይዘን ፍልስፍና ዋነኛ መገለጫው አሳታፊነት በመሆኑ ዜጎችን በኢኮኖሚና ማኅበራዊ እንቅስቃሴዎች በማደራጀትና የሰው ኃይሉን በማብቃት ከፍተኛ አስተዋጽኦ ያበረክታል”።ፍልስፍናው ካለው ጠቀሜታ አንጻር በቀጣዩ የዕድገትና ትራንስፎርሜሽን ዕቅድ በሁሉም የልማት አጀንዳዎች በተለይም በአምራችና ቁልፍ በሆኑ አገልግሎት ሰጪ ዘርፎች ትኩረት የሚሰጠው ዋነኛ ጉዳይ ነው ብለዋል።በጥራት፣ በምርታማነትና በአገልግሎት በሁሉም ደረጃ ተወዳዳሪነትን ለማረጋገጥ ትኩረት መስጠት እንደሚገባም አሳሰበዋል።ፍልስፍናውን በሚቀጥሉት ዓመታት በአገሪቱ ደረጃ በሁሉም የመንግስትና መንግሥታዊ ያልሆኑ ተቋማት በማስፋፋት ፈጣን ለውጥ ለማምጣት እንደሚሰራም ጠቁመዋል።  የካይዘን አስተሳሰብ ራስን የመግዛት አቅምንና ጠንካራ ሥነ-ምግባርን ለማነጽ ካለው ጥቅም በተጨማሪ የሚፈለገውን የትምህርት ጥራት ለማምጣት ያለው አስተዋጽኦም ከፍተኛ እንደሆነ ጠቅላይ ሚኒስትሩ አብራርተዋል።“ምክር ቤቱ በሁለተኛው የዕድገትና ትራንስፎርሜሽን ዘመን አሁን የተጀመረውን የካይዘን አስተሳሰብ በማስፋፋት መሠራት ያለባቸውን ሥራዎችና የሚተገበሩበትን የጊዜ ሰሌዳ በማመላከት ሚናውን ይወጣል” ብለዋል።የኢትዮጵያ የካይዘን ኢንስቲትዩት ዋና ዳይሬክተር አቶ ጌታሁን ታደሰ በበኩላቸው ላለፉት ሁለት ዓመታት የካይዘን አመራር ፍልስፍናው በዋናነት በማምረቻና በግንባታ ኢንዱስትሪዎች እንዲሁም በሌሎችም መርሃ ግብሮች መሞከሩን ተናግረዋል።“ካይዘን ፈጥኖ ለውጥ በማምጣትና አስተሳሰብን መቃኘት የሚያስችል ፍልስፍና መሆኑን ባለፉት ሁለት ዓመታት የታዩ ለውጦች ምስክር ናቸው” ያሉት ዳይሬክተሩ ለውጥ መመዝገቡን አስረድተዋል።የካይዘን ፍልስፍና ተግባራዊ በሆነባቸው ተቋማት የአመለካከትና የአስተሳሰብ ለውጥ መምጣቱንና ለውጡ አመራሩ ራሱን ያየበትና የፈተሸበት እንደነበርም ጠቁመዋል። በእድገትና ትራንስፎርሜሽን ዕቅዱ አፈጻጸም ምርታማነትን መጨመር፣ የሥራ ላይ ግድፈትን መቀነስ፣ የሥራ ላይ ደህንነትንና የምርት ጥራትን የማሻሻል ለውጦች መታየታቸውን አቶ ጌታሁን ገልጸዋል።በቀጣይም የካይዘን ፍልስፍናን ከመዋዕለ ህጻናት ጀምሮ በቴክኒክና ሞያ እንዲሁም በከፍተኛ የትምህርት ተቋማት ተግባራዊ እንደሚደረግ አመልክተዋል።በ2007 ዓ.ም እስከ ሰኔ ወር ድረስ ካይዘን ከማዋዕለ ህጻናት እስከ ከፍተኛ የትምህርት ተቋማት በስርዓተ ትምህርት ውስጥ ተካቶ እንደሚቀርብም ተረጋግጧል።ምክር ቤቱ የመስከረምን ወር የካይዘን ወር በማለት አጽድቆታል። (ኢዜአ)